Suga

Varhaiset vaiheet

Min Yoon-gi syntyi 9. maaliskuuta 1993 Daegussa, Korean tasavallassa, hyvin pienituloiseen perheeseen. Hänellä on vanhempi veli nimeltä Jun-ki. Min kiinnostui musiikin tuottamisesta hyvin nuorena ja alkoi harjoitella sanoittamista ja MIDI-järjestelmän käyttöä 13-vuotiaana. Ollessaan 17-vuotias hän työskenteli osa-aikaisesti levytysstudiossa, jolloin hän myös aloitti aktiivisesti säveltämisen, räppäämisen ja esiintymisen. Ennen varsinaista levytyssopimusta hän esiintyi underground-räppärinä käyttäen nimeä Gloss, joka on englanninkielinen käännös hänen etunimestään Yoon-gi. Hän myös sävelsi musiikkia rapryhmälle nimeltä D-Town. Minin vanhemmat eivät tuolloin vielä tukeneet poikansa uravalintaa, ja teini-ikäinen Yoon-gi riiteli paljon perheensä kanssa.
Min muutti Souliin edistääkseen uraansa tuottajana ja työskenteli polkupyörälähettinä ennen BTS:n debyyttiä. Lähetin työssään hän joutui kerran vakavaan auto-onnettomuuteen, jossa hän loukkasi pahasti hartiansa. Hän ei uskaltanut ensin kertoa asiasta levy-yhtiö Big Hit Entertainmentille sillä uskoi saavansa potkut harjoittelijan paikastaan, mutta lopulta hänen oli pakko ottaa asia puheeksi. Tuolloin Min ei olisi itsekään enää jaksanut jatkaa, mutta levy-yhtiö kannusti häntä jäämään ja tuki häntä myös taloudellisesti maksaen hänen lukukausimaksunsa.

BTS

Min hakeutui levy-yhtiö Big Hit Entertainmentiin alun perin tuottajaksi. Hän oli yhtiössä kolme vuotta harjoittelijana BTS:n kahden muun räppärin, Kim Nam-joonin ja Jung Ho-seokin, kanssa ennen BTS:n varsinaista debyyttiä vuonna 2013. Yhtyeen jäsenenä Min käyttää artistinimeä Suga, joka juontaa hänen koripalloharrastuksestaan ja termistä "syuting gardeu" eli heittävä takamies. 
Minin rooli BTS:ssä on räppäri, minkä lisäksi hän sanoittaa ja tuottaa yhtyeelle kappaleita. BTS:n alkuaikoina Min sai yhtyeen toisen jäsenen Kim Nam-joonin tavoin paljon kritiikkiä eteläkorealaiselta rap-yhteisöltä, sillä k-pop-yhtyeeseen liittyminen nähtiin hip hopin hylkäämisenä. Rapartisti B-Free sanoi radio-ohjelmassa Minille ja Kimille kasvokkain, että rap on maskuliininen laji ja lavalle meikkaaminen tekee miehistä tyttöjä. Hän myös pilkkasi nimeä Suga, joka lausuttuna muistuttaa englannin kielen sanaa sugar eli sokeri. 
BTS:n albumeilla Minin soolokappaleita ovat muun muassa "Trivia 轉: Seesaw" ja "First Love".

Agust D

Sooloartistina Min esiintyy alter egolla Agust D, ja hän julkaisi ensimmäisen soolo-mixtapensa vuonna 2016. Agust D -niminen mixtape otettiin hyvin vastaan, ja yhdysvaltalainen Fuse TV nimesi sen 20 parhaan mixtapen joukkoon vuonna 2016. Soolokappaleissaan Min käsittelee muun muassa mielenterveysongelmiaan ja tuntemuksiaan liittyen menestykseen. Agust D:n tyyli on kaiken kaikkiaan synkempi ja aggressiivisempi kuin BTS:n Sugan. 
Nimi Agust D on oikealta luettuna DT Suga. Kirjainyhdistelmä DT viittaa Minin nuoruuden rap-ryhmään D-Towniin.

Tuottajana

Min tuottaa musiikkia paitsi itselleen ja BTS:lle myös muille artisteille. Hänen tunnetuin toiselle artistille tekemänsä kappale on eteläkorealaisen Suranin "Wine", joka voitti vuoden parhaan soul/R&B -kappaleen palkinnon Melon Music Awardseilla vuonna 2017.  Min tunnetaan kunnianhimoisena ja aikaansaavana tuottajana, ja hän työskentelee omassa studiossaan nimeltä GENIUS LAB. Hänen instrumenttinsa on piano.

Yksityiselämä

Introverttinä tunnettu Min on kertonut sekä haastatteluissa että kappaleissaan varsin avoimesti masennuksestaan ja ahdistuksestaan. Hän on myös todennut haastattelussa, että halusi aina olla rikas ja menestynyt muttei koskaan julkisuuden henkilö. Televisio-ohjelmassa BTS Comeback Show Min kertoi, kuinka hän ennen BTS:n debyyttiä eli köyhyydessä ja joutui esimerkiksi valitsemaan bussilipun ja aterian ostamisen välillä. Musiikkia tuottaessaan häntä saatettiin huijata, eli hänelle ei maksettu hänen tekemästään kappaleesta. Mielenterveysongelmien käsittelyn lisäksi Min on ottanut kantaa HLBT-ryhmien oikeuksien puolesta.
Vuonna 2016 Min joutui leikkaukseen loukattuaan korvansa kaatumisen yhteydessä, ja hän oli jonkin aikaa sivussa BTS:n esiintymisistä. Sittemmin hän on toipunut kokonaan.
Min on ylpeä taustastaan ja viittaa usein kappaleissaan synnyinkaupunkiinsa Daeguun. Hänellä on koira nimeltä Min Holly.

Harrastukset ja muut taidot

Min on myös taitava moniosaaja. Esimerkiksi hän osaa soittaa pianoa taitavasti. Ja kuten aiemmin mainittiin hän harrastaa myös koripalloa, ja onkin hyvä pelaamaan, siitä huolimatta että ei ole kovin pitkä.
Min on useasti sanonut ettei osaa laulaa ollenkaan, mutta totta se ei kyllä ole. Esimerkiksi yhdessä Suranin kanssa tehdyssä "so far away"-kappaleessa hänen kuullaan myös laulavan taitavasti, vaikkakin suurinmaksi osaksi Min räppää.
Ja kuten myös BTS:n Sugan soolokappaleessa "Trivia 轉: Seesaw" hänen kuullaan laulavan.